6.9.2022
SK
Úradný vestník Európskej únie
C 342/63 Streda 16. februára 2022
16. vyzýva Komisiu, aby zabezpečila postup schvaľovania „účinných látok“ v pesticídoch, ktorý bude úplne transparentný a bez konfliktu záujmov; poznamenáva, že európska iniciatíva občanov s názvom Zachráňme včely a poľnohospodárov!
získala viac ako milión podpisov v celej EÚ a že táto iniciatíva vyzýva na postupné ukončenie používania syntetických pesticídov v EÚ, na prijatie opatrení na obnovu biodiverzity a na podporu poľnohospodárov pri prechode na udržateľné poľnohospodárstvo; žiada ombudsmanku, aby pokračovala vo vyšetrovaní systémov zavedených na úrovni EÚ s cieľom zabezpečiť, aby súčasné politiky a procesné záruky v tejto oblasti zaručovali najvyššiu úroveň ochrany ľudského zdravia a životného prostredia a aby zhromažďovanie a skúmanie vedeckých dôkazov bolo plne transparentné, presné a bez konfliktu záujmov;
17. pripomína, že v marci 2020 ombudsmanka uzavrela vyšetrovanie zamerané na spôsob, akým Komisia zabezpečuje, aby v prípade vedeckých odborníkov, ktorí jej poskytujú poradenstvo, nedochádzalo ku konfliktu záujmov; vyzýva Komisiu, aby zlepšila svoje postupy posudzovania nezávislosti vedeckých odborníkov, ktorí jej poskytujú poradenstvo, a to aj tým, že v plnej miere vykoná návrhy ombudsmanky v nadväznosti na jej vyšetrovanie v tejto veci a zabezpečí, aby sa dotknutí odborníci nenachádzali v žiadnom konflikte záujmov;
18. nabáda ombudsmanku, aby začala vyšetrovanie strategického prístupu Komisie k vybavovaniu petícií, keďže jej činnosť, ktorá sa obmedzuje len na otázky, ktoré považuje za strategicky dôležité alebo ktoré odrážajú štrukturálne problémy, a ktorá preto vylučuje individuálne prípady, by mohla mať vplyv na petičné právo občanov a na právo na dobrú správu vecí verejných;
19. kritizuje Komisiu za to, že ešte pred uzavretím obchodných rokovaní medzi EÚ a združením Mercosur nedokončila posúdenie vplyvu na udržateľnosť; pripomína pozíciu Európskeho parlamentu, že environmentálne a sociálne vplyvy dohôd o voľnom obchode sa musia pred uzavretím obchodných rokovaní dôkladne posúdiť;
20. kritizuje rozhodnutie tých členských štátov, ktoré predsedali Rade, využiť podnikové sponzorstvo, pretože to predstavuje vážne riziko poškodenia dobrého mena EÚ, a zdôrazňuje, že v budúcnosti je dôležité zdržať sa akéhokoľvek sponzorstva; považuje za mimoriadne dôležité prijať najprísnejšie pravidlá, ktorými sa zabráni takýmto praktikám, aby sa zaistilo dobré meno a integrita Rady a EÚ ako celku; vyzýva členské štáty, aby si plnili svoju povinnosť spolupracovať s ombudsmanom v plnej miere transparentne;
21. oceňuje prácu ombudsmanky zameranú na ochranu práva občanov EÚ na prístup k dokumentom inštitúcií EÚ a na poskytovanie dokumentov vo všetkých úradných jazykoch EÚ; víta iniciatívu ombudsmanky, pokiaľ ide o zrýchlený postup týkajúci sa prípadov prístupu k dokumentom, ktorého cieľom je dosiahnuť rozhodnutie o požadovaných dokumentoch do 40 pracovných dní; zdôrazňuje, že v roku 2020 predstavoval priemerný čas potrebný na vybavenie sťažností týkajúcich sa prístupu verejnosti k informáciám jednu tretinu času, ktorý bol potrebný pred rokom 2018, keď bol tento postup zavedený; považuje za prvoradé zaručiť úplnú transparentnosť a prístup verejnosti k dokumentom inštitúcií EÚ, aby sa zabezpečila najvyššia úroveň ochrany demokratických práv občanov a ich dôvera v inštitúcie EÚ; domnieva sa, že prioritne sa musí uskutočniť revízia nariadenia (ES) č. 1049/2001 (3); vyjadruje poľutovanie nad tým, že právne predpisy EÚ o prístupe k dokumentom sú veľmi zastarané, čo tiež brzdí činnosť ombudsmanky v tejto oblasti;
22. uznáva opakovaný záväzok ombudsmanky bojovať proti prípadom otáčavých dverí vrátane prípadu týkajúceho sa orgánu EBA, ktorý presvedčila, aby súhlasil s jej odporúčaniami a prijal novú politiku na posudzovanie obmedzení a zákazov vzťahujúcich sa na zamestnancov po skončení ich pracovného pomeru, ako aj nové postupy na okamžité pozastavenie prístupu zamestnancov, ktorí opúšťajú svoje funkcie, k dôverným informáciám;
23. vyzýva ombudsmanku, aby naďalej zabezpečovala včasné zverejňovanie mien všetkých úradníkov EÚ zapojených do prípadov otáčavých dverí a zaručovala plnú transparentnosť v súvislosti so všetkými súvisiacimi informáciami;
24.
víta vyšetrovanie, ktoré ombudsmanka začala v súvislosti so spôsobom, akým EIB pristúpila k žiadosti, ktorú jej bývalý viceprezident predložil po svojom odchode z banky, o vedúcu pozíciu v španielskej spoločnosti Iberdrola, ktorá od EIB získala značné úvery; kritizuje skutočnosť, že EIB nereagovala na požiadavku Európskeho parlamentu zahrnúť do kódexu správania Predstavenstva EIB ustanovenie, ktoré by jeho členom zamedzilo vykonávať dohľad nad poskytovaním
(3)
Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43).